“ปธ.รัฐสภา” นัดหารือ 4 ฝ่าย เตรียมพร้อมก่อนเปิดสภา 22 พ.ค.นี้ คุมเข้มสกัดโควิด!
“ปธ.รัฐสภา” นัดหารือ 4 ฝ่าย เตรียมพร้อมก่อนเปิดสภา 22 พ.ค.นี้ คุมเข้มสกัดโควิด!
11 พ.ค. 2564

นายวิรัช รัตนเศรษฐ ส.ส.บัญชีรายชื่อ พรรคพลังประชารัฐ (พปชร.) ในฐานะประธานคณะกรรมการประสานงานพรรคร่วมรัฐบาล (วิปรัฐบาล) เปิดเผยว่า ในวันที่ 14 พ.ค.นี้ เวลา 10.30 น.นายชวน หลีกภัย ประธานรัฐสภา ได้นัดประชุมตัวแทน 4 ฝ่าย ประกอบด้วย วิปรัฐบาล วิปฝ่ายค้าน วิปวุฒิสภา และตัวแทนของรัฐบาล เพื่อหารือถึงการบรรจุระเบียบวาระในการเปิดประชุมรัฐสภาสมัยสามัญวันที่ 22 พ.ค.นี้
ซึ่งในช่วงการเปิดสมัยการประชุมรัฐสภานี้มีร่างกฎหมายสำคัญหลายฉบับเข้าการพิจารณา อาทิ ร่าง พ.ร.บ.งบประมาณรายจ่ายประจำปีงบประมาณ พ.ศ.2565, ร่าง พ.ร.บ.ว่าด้วยการออกเสียงประชามติ, ร่างแก้ไขเพิ่มเติมรัฐธรรมนูญ พ.ศ.2560, ร่าง พ.ร.บ.การเข้าชื่อเสนอกฎหมาย และ ร่าง พ.ร.บ.ให้ใช้ประมวลกฎหมายยาเสพติด โดยเฉพาะวาระที่คาดว่าจะได้ใช้เวลาพิจารณายาวประมาณ 3 วันให้มีความต่อเนื่อง เช่น อาจเสนอร่าง พ.ร.บ.งบประมาณรายจ่ายประจำปีงบประมาณ พ.ศ.2565 ให้บรรจุเข้าสู่ที่ประชุมวันที่ 9-11 มิ.ย.นี้
นอกจากนี้จะขอหารือถึงมาตรการในการเปิดประชุมที่จะมีทั้งสมาชิกรัฐสภา เจ้าหน้าที่ รวมถึงสื่อมวลชนเข้ามาปฎิบัติงานเป็นจำนวนมาก ถึงแม้จะมีการฉีดวัคซีนโควิด-19 เข็มแรกแล้ว แต่เพื่อลดความแออัดและเป็นไปตามมาตรการเฝ้าระวังการแพร่ระบาดของโรคโควิด-19 รวมถึงจำนวนผู้เข้าร่วมประชุมคณะต่างๆ ที่เห็นควรมีการจำกัดจำนวนโดยไม่มีข้อยกเว้น แม้จะเป็นหน่วยงานราชการ